2021. gada 5. decembrī

Andris un Juris Šici izcīna zeltu BMW Sprinta kausā

Eberspacher pasaules kausa trešais posms noslēdzās ar BMW Sprinta kausu, kurā piedalījās seši latvieši: Kendija Aparjode, Elīza Tīruma, Kristers Aparjods, Gints Bērziņš un divvietīgā ekipāža Andris un Juris Šici.

Vakardienas zelta medaļas īpašniekam Kristeram Aparjodam pirmajā trases laika atskaites punktā labākais rezultāts, taču braucienā Aparjodam neizdevās noturēt pozīciju, tāpēc finišā astotais labākais rezultāts – 34.937 sekundes. Divas pozīcijas aiz komandas biedra, 10. vietā – Gints Bērziņš, finišējot 34.971 sekundē.

BMW Sprinta kausa uzvarētājs, uzstādot jaunu trases rekordu – itālis Dominiks Fišnalers (Dominik Fischnaller) [34.833]. Otrajā vietā mājinieks Romāns Repilovs (Roman Repilov) [+0.039]. Savukārt trešais – austrieties Volfgangs Kindls (Wolfgang Kindl) [+0.050].

Divvietīgo ekipāžu konkurencē jau atkal savu meistarību pierāda Andris un Juris Šici, kuri veica izcilu braucienu un savai kolekcijai pievienoja vēl vienu zelta medaļu [31.385]. Otrie – mājinieki Aleksandrs Deņisovs/Vladislavs Antonovs (Aleksander Denisov/Vladislav Antonov) [+0.038]. Savukārt trešajā vietā vācieši Geueke/Gamms (Geuke/Gamm) [+0.068].

Sieviešu konkurencē Kendija Aparjode, finišējot 31.779 sekundēs, tūlīt aiz goda pjedestāla, ceturtajā vietā, trešās vietas ieguvējai piekāpjoties vien 0.004 sekundes. Savukārt ElīzaTīruma BMW Sprinta kausā izcīna septīto vietu [+0.182].

Uzvaru atkal izcīna vāciete Jūlija Taubitsa (Julia Taubitz) [31.743]. Otrā – amerikāniete Sammere Bričere (Summer Britcher) [+0.021], bet bronzas godalga vācietei Dajanai Eitbergerei [+0.032].

Nākamajā nedēļas nogalē sacensības norisināsies Vācijā, Altenbergā. Latvijas Nacionālās kamaniņu sporta izlases startiem seko līdzi tiešraidē Sportacentrs.com TV un interneta portālā Sportacentrs.com.

Sestdiena, 11. decembris

10.30 Pirmais brauciens – Divvietīgās ekipāžas  
11.50 Otrais brauciens – Divvietīgās ekipāžas  
13.10 Pirmais brauciens - Sievietes  
14.35 Otrais brauciens – Sievietes

Svētdiena, 12. decembris

20.15 Pirmais brauciens – Vīri  
12.55 Otrais brauciens - Vīri  
14.00 Komandu stafete

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456